《琴操十一首 其十一 王子乔》
明代·胡应麟

王子乔，玉笙霞佩长飘飖。王子乔，玉笙霞佩长飘飖。

下游来，王子乔。缑山万桃花，白日行逍遥。倏忽上浮云，腾身还九霄。

足蹑一双凫，虚空以游遨。顾视世间人，勿复劳相招。

蓬莱之水清且浅，金银楼殿一何岧峣。三神之山连巨鳌。

仙圣亿万计，骖鸾跨凤纷纷而来朝。苍龙为我车，乌鹊为我桥。

道逢王方平，拍手弹云璈。麻姑十八九，红颜发垂腰。

要我擘麟脯，进药长生瓢。顾视世间人，勿复劳相招。

今上神圣，海晏河清，曷不跨双凫，来觐汉家朝。凝图奉箓，寿与天迢遥。

下游来，王子乔。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。